# Charles Étienne Louis Camus

Charles Étienne Louis Camus (Crécy-en-Brie, 25 d'agost de 1699 - París, 4 de maig de 1768) va ser un matemàtic francès del segle xviii conegut pels seus llibres de text.

## Vida

Camus va néixer a Crécy-en-Brie (actualment Crécy-la-Chapelle) i era fill d'un cirurgià que ben aviat va reconèixer els seus talents matemàtics i el va enviar a París a estudiar al Col·legi de Navarra. A part del seus estudis regulars, Camus també va prendre classes amb Pierre Varignon, Couplet i Jacques Cassini.
El 1727 va sotmetre a la consideració de l'Acadèmie Royale des Sciences un article sobre la producció de pals pels vaixells que va ser molt ben acollit. Això li va permetre ingressar a l'Acadèmie com adjunt; el 1733 va ser promogut a associat i el 1741 a pensionari; els anys 1749 i 1760 en va ser sots director i els anys 1750 i 1761, director.
El 1730 és nomenat professor de matemàtiques de l'Escola Reial d'Arquitectura, de la que també en serà secretari a partir de 1733.
El 1733 es va casar amb Marie Anne Marguerite Fourrier, amb qui va tenir quatre fills, dels quals només una va arribar a l'edat adulta.
El 1735 va participar amb Maupertuis i Clairaut a la Missió Geodèsica Francesa a Lapònia per mesurar un grau de meridià terrestre.
El 1748, en fundar-se l'escola d'enginyers militars, École royale du génie, a Mézières ell va ser nomenat examinador oficial dels cadets. També ho va ser de l'escola d'artilleria de La Fère a partir de 1755.
En morir el 1768, Antoine-Rémi Mauduit el substituirà com a professor a l'escola d'arquitectura.

## Obra

Camus és conegut pel seu llibre Cours de Mathematique, publicat en diversos volums entre 1749 i 1751 i que es reeditarà diverses vegades fins al 1769. El llibre és un dels símptomes de l'evolució de l'ensenyament de les matemàtiques que es va produir a la primera meitat del segle xvii.
El pla del llibre que Camus havia pensat era de quatre volums: aritmètica, geometria, mecànica i hidràulica, de les quals la quarta no es va arribar a publicar mai. El llibre d'aritmètica es va publicar el 1749, el de geometria el 1750 i el de mecànica, en dos volums, els anys 1751 i 1752; pot ser que també hagués pensat publicar un volum d'àlgebra.
Tot i que el llibre va ser força criticat, sobre tot pels artillers, per considerar-lo massa elemental i poc pràctic, es va arribar a editar en quatre ocasions en vida de Camus. Després de la seva mort, el llibre seria substituït pels texts, més complerts, d'Étienne Bézout i de Charles Bossut.
Sempre va tenir una inclinació per l'estudi de la mecànica, cosa que el va portar a formular un conegut teorema, que porta el seu nom, sobre la configuració de les dents dels engranatges mecànics.

## Referències

* ↑ Sturdy, 1995, p. 383.
* ↑ Sturdy, 1995, p. 383-384.
* 1 2 3 Sturdy, 1995, p. 384.
* ↑ Terrall, 2002, p. 104.
* ↑ Gros, 2010, p. 323.
* ↑ Baudez, 2011, p. 9.
* ↑ Alfonsi, 2011, p. 44.
* ↑ Rousteau-Chambon, 2008, p. 57 i ss.
* ↑ Alfonsi, 2011, p. 45.
* ↑ Schubring, 2005, p. 121.
* ↑ Schubring, 2005, p. 122.
* ↑ Figlioni, Stachel i Angeles, 2016, p. 021015.

## Bibliografia

* Alfonsi, Liliane. «Charles-Étienne-Louis Camus (1699-1768)». A: Etienne Bézout (1730-1783): Mathématicien des Lumières (en francès). L'Harmattan, 2011, p. 44-46. ISBN 978-2-296-56553-1.
* Baudez, Basile «Les mathématiques à l'Académie royale d'architecture dans la seconde moitié du XVIIIe siècle» (en francès). Revue de l'Art, Num. 171, 2011, pàg. 9-15. ISSN: 1953-812X.
* Figlioni, Giorgio; Stachel, Hellmuth; Angeles, Jorge «A Spatial Version of Octoidal Gears Via the Generalized Camus Theorem» (en anglès). Journal of Mechanisms and Robotics, Vol. 8, Num. 2, 2016, pàg. 021015. DOI: 10.1115/1.4031679. ISSN: 1942-4302.
* Gros, Monique. «Camus, Charles-Étienne-Louis». A: Thomas Hockey (ed.). Biographical Encyclopedia of Astronomers (en anglès). Springer, 2007, p. 363-364. ISBN 978-0-387-31022-0.
* Gros, Monique. «European Voyages around the Lapland Expedition (1736-1737)». A: Antoni Roca Rosell (ed.). The Circulation of science and technology (en anglès). Societat Catalana d'Història de la Ciència i de la Tècnica, 2010, p. 322-326. ISBN 978-84-9965-108-8.
* Rousteau-Chambon, Hélène «L'enseignement des mathématiques dans la première moitié du XVIIIe siècle au sein de l'Académie royale d'architecture» (en francès). Studies on Voltaire and the Eighteenth Century, Vol. 6, 2008, pàg. 57-68. Arxivat de l'original el 2015-01-01. ISSN: 0435-2866.
* Schubring, Gert. Conflicts Between Generalization, Rigor, and Intuition (en anglès). Springer, 2005. ISBN 978-0387-22836-5.
* Sturdy, David J. Science and Social Status: The Members of the Academie Des Sciences 1666-1750 (en anglès). The Boydell Press, 1995. ISBN 0-85115-395-X.
* Terrall, Mary. The Man Who Flattened the Earth: Maupertuis and the Sciences in the Enlightenment (en anglès). University of Chicago Press, 2002. ISBN 0-226-79360-5.

## Enllaços externs

* O'Connor, John J.; Robertson, Edmund F. «Charles Étienne Louis Camus» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Chapin, Seymour L. «Camus, Charles-Étienne-Louis» (en anglès). Complete Dictionary of Scientific Biography, 2008. [Consulta: 26 desembre 2014].
* «Charles-Étienne-Louis Camus (1699-1768)» (en francès). Archives Départamentales de Seine-et-Marne. [Consulta: 1r gener 2015].